रविवार की दोपहर 11 बजे कैंट के चौबारी गांव निवासी धर्मवीर की 12 वर्षीय बेटी उपले पाथने गई थी। वहां पहले से मौजूद गांव का ओमपाल सिंह किशोरी को खींचकर स्कूल की तरफ ले जाने लगा। उसकी चीख सुनकर पहुंचे परिजनों ने बच्ची को बचाया और ओमपाल की जमकर पिटाई कर दी। इसका पता लगने पर ओमपाल के परिवार वाले पहुंच गए। उन्होंने धर्मवीर की पत्नी को पीटा। सूचना पर पुलिस भी पहुंची थी, लेकिन तब तक ओमपाल पक्ष के लोग फरार हो गए थे। थाना कैंट में धर्मवीर के बेटे अर्जुन की तरफ से चार लोगों के खिलाफ रिपोर्ट लिखाई गई थी। इससे बौखलाए ओमपाल पक्ष के लोगों ने रात में नौ बजे अपने घर की छत पर चढ़कर असलहों से अंधाधुंध फायरिंग की। निशाना धर्मवीर और उनकी मदद करने वालों के घरों को बनाया गया। इसका पता लगने पर एसएसपी डॉ. संजीव गुप्ता ने कैंट और सुभाष नगर समेत कई थानों की पुलिस मौके पर भेज दी। मगर तब तक फायरिंग करने वाले भाग चुके थे।